பாடம் 20
பாழடைந்த நகரைப் பார்வையிடும் நெகேமியா
நோக்கம்: நெகேமியா கவனமாகத் திட்டமிட்டு, தேவன்மீதுள்ள விசுவாசத்தில் மக்களை உற்சாகப்படுத்தியதால் அவர்கள் அவனோடு சேர்ந்து உழைக்கத் தயாரானதைப் பிள்ளைகளுக்குக் காட்டுதல்.
வேத வாசிப்பு: நெகேமியா 2:9-20
மனப்பாட வசனம்: யாத்திராகமம் 20:14 (பத்துக் கட்டளைகள்) – “விபசாரம் செய்யாதிருப்பாயாக.”
பாடத்தை நடத்துதல்
தொடக்கப் புள்ளி
நீங்கள் செய்ய வேண்டியிருந்த மிகவும் கடினமான ஒன்றை நினைத்துப் பாருங்கள். அதை எப்படிச் செய்தீர்கள்? முதலில் ஜெபித்தீர்களா? கவனமாகத் திட்டமிட்டீர்களா? மற்றவர்களின் உதவியைப் பெற்றீர்களா?
இன்றைய போதனையின் முக்கிய குறிப்புகள்
1. நெகேமியா செய்ய வேண்டிய வேலை மிகவும் கடினமானது; அதற்காக அவன் முன்கூட்டியே இத்தனை ஆயத்தங்களைச் செய்திருந்தான். எருசலேம் மக்கள் தங்கள் நகரைத் திரும்பக் கட்ட அவன் உதவ வேண்டும். நகர் பாதுகாப்பாயிருக்க முதலில் மதில்களைக் கட்ட வேண்டும். ஆனால் அவர்கள் மனம் சோர்ந்திருந்தார்கள். வேலை மிகப் பெரியது; உதவ யாருமில்லை; மாறாக அவர்களுக்குப் பல எதிரிகள் இருந்தனர் (நெகேமியா 2:10).
2. நெகேமியா தன் கட்டுமானப் பொருட்களோடு எருசலேமுக்கு வந்தான். தேவன் தன்னை அனுப்பிய வேலையைக் குறித்து முதல் மூன்று நாட்கள் அவன் மௌனமாயிருந்தான். படம் 20-ஐக் காட்டுங்கள். அதைப் பற்றிப் பேசுமுன், யாரும் பார்க்காத, அமைதியாக வேலை செய்யக்கூடிய இரவு நேரத்தில் அவன் நகரை கவனமாகப் பார்வையிட்டான் (2:11-12).
3. நகரம் பாழாய்க் கிடந்தது (2:13-15). நெகேமியா கண்டதை விவரியுங்கள்.
4. பின்னர் நெகேமியா அங்குள்ள தலைவர்களை ஒன்றுகூட்டி தான் செய்ததைச் சொன்னான். நகரம் மோசமான நிலையில் இருப்பதைச் சொன்னான். ஆனாலும் தேவன் தனக்கு எப்படி உதவினார் என்றும் அவர்களுக்குச் சாட்சியாகக் கூறினான். அது அவர்களுடைய விசுவாசத்தில் அவர்களை உற்சாகப்படுத்தியது; மதில்களைத் திரும்பக் கட்டும் பெரிய வேலையைத் தொடங்க அவர்கள் தயாரானார்கள் (2:16-18).
5. யூதர்களையும் அவர்களுடைய கட்டுமானப் பணியையும் பார்த்துச் சிரித்த வல்லமையுள்ள எதிரிகள் இருந்தார்கள்; ஆனால் தேவன் தங்களோடிருக்கிறார் என்று நெகேமியா அறிந்திருந்தான் (2:19-20).
கதைக்கு நமது பதிலளிப்பு
தேவன் தன்னை எப்படி ஆசீர்வதித்தார் என்பதை அவர்களோடு பகிர்ந்து கொண்டதன் மூலம் நெகேமியா எருசலேம் மக்களை உற்சாகப்படுத்தி, அவர்களுக்கு நம்பிக்கையின் தரிசனத்தைக் கொடுக்க முடிந்தது. இது உங்கள் சொந்தச் சாட்சியை வகுப்போடு சுருக்கமாகப் பகிர்ந்துகொள்ள, அல்லது உள்ளூர் சபையின் மற்ற உறுப்பினர்களை தேவன் எப்படி ஆசீர்வதித்தார் என்பதற்கு உதாரணங்களைச் சொல்ல ஒரு வாய்ப்பு.
மனப்பாட வசனத்தைப் பதிய வைத்தல்
இதுவரை கற்ற யாத்திராகமம் 20-ன் எல்லா வசனங்களையும் மீள்பார்வை செய்யுங்கள்.
யாத்திராகமம் 20:14 – “விபசாரம் செய்யாதிருப்பாயாக.”
